Søndag eftermiddag gælder det mødet med de forsvarende danske mestre fra FC København, som AaB inden 19. spillerunde er på omgangshøjde med i tabellen. Slaget skal stå på Aalborg stadion klokken 16.00. AaB har på det seneste haft vind i sejlene, og går også benhårdt efter en sejr søndag. - Vi er bevidste om, at FCK efter deres standarder har haft en svingende sæson, men de er stadig et stærkt mandskab, og vi skal levere en optimal indsats for, at det kan gå vores vej, men det er indiskutabelt, at vi glæder os til udfordringen og tror på, at vi kan vinde, og forhåbentlig kan vi med den sædvanlige store opbakning fra vores fans få marginalerne på vores side, lyder det fra cheftræner Morten Wieghorst. Den sidste tid har været god for AaB. Nordjyderne har hentet 20 point i de seneste 11 Superligakampe, og det gør AaB tredjebedst i perioden, kun overgået af Brøndby IF og FC Midtjylland. AaB spillede sig i onsdags også videre til DBU Pokalens kvartfinaler.

Opsummering:
AaB kan vinde fjerde betydningsfulde kamp i træk, når FC København søndag eftermiddag kommer på besøg til årets sidste opgør på Aalborg stadion.